
faren min ligger i senga

lyset er dimmet

lamellene er trukket for

alarmer som går, blinker

timene er hermetiske, klaustrofobiske

som om jeg suges ut av verden

og vakler omkring i en stor trommel

  alle hvisker

 sykepleierne, moren min

til og med jeg hvisker

vi vet ikke om han hører oss

og jeg forestiller meg

at vi snakker til et menneske

som er senket under vann

det er snart tretti år siden

jeg så «das boot» med faren min

etter en stund sovner jeg i sofaen

og da jeg våkner, er det mørkt

husker fortsatt da ubåten

   treffer havbunnen

   og lyset blir blått

